Laud-em Thaddäus Troll hot dr Schwob Christoph Martin Wieland als Erschtr 22 Theadrstick vom Shakespeare ens Deitsche ibrsetzt, ond em Sebdembr 1761 ischt zom erschda Mol a Stick vo-nem em deitscha Schbrochroom ufgefiirt worra: The Tempest, ondrem deitscha Titl Der Sturm, ond zwar em obrschwäbischa Biberach an der Riss. [1] Noh weitre drei Drama hend d Leit en dera Stadt zom erschda Mol em Wieland seira Ibrsetzong haira kenna: Dr Macbeth am 26. Novembr 1771, As You Like It ondrem deitscha Titl Wie es euch gefällt am 24. Februar 1775 ond schliaßlich noh Love's Labour's Lost ondrem deitscha Titl Verlorene Liebesmüh' . Des ischt em Johr 1782 gwäa; dr gnau Dag woiß mr nem-me. [2]